《水调歌头 其一 题岳麓法华台》
宋代·侯寘

晓雾散晴渚，秋色满湘山。青鞋黄帽，忺与名士共跻攀。

窈窕深林幽谷，诘曲危亭飞观，俯首视尘寰。长啸望天末，馀响下云端。

白鹤去，荒井在，汲清寒。醒然毛骨，浮丘招我御风还。

拂拭苍崖苔藓，一写胸中豪气，渺渺洞庭宽。山鬼善呵护，千载照层峦。

作者简介：宋东武人，字彦周。晁谦之甥。曾为耒阳令。高宗绍兴中以直学士知建康。有《懒窟词》，风格婉约，一时推崇。